 NA RICHARD MUNGUTI KIONGOZI wa kundi lililopigwa marufuku la Mungiki Maina Njenga ameachiliwa kwa dhamana ya Sh100,000 pesa taslimu huku polisi wakizuiwa kumkamata na kumzuilia Mbunge wa Makadara George Aladwa. Na wakati huo huo, maafisa wameamriwa wamrudishie mara moja Mbunge wa Embakasi Mashariki Babu Owino simu za mkononi walizomnyang’anya walipomkamata Julai 18, 2023. Njenga aliyeshtakiwa pamoja na nduguye Peter Kamunya na msaidizi wake Felix Ratu Lakishe, waliachiliwa na hakimu mkuu Francis Kyambi. Bw Kyambi alisema upande wa mashtaka ulishindwa kuwasilisha ushahidi jinsi Njenga na wenzake watakavyohujumu uchunguzi sawia na kuwavuruga mashahidi. Hata hivyo hakimu aliwataka Njenga na wenzake wadumishe sheria na utangamano. Akiamuru Aladwa asikamatwe, Jaji Diana Kavedza alisema: “Mahakama Kuu imepewa uwezo na mamlaka kuzuia haki za mwananchi zikikandamizwa au kubaguliwa na polisi au na afisa mkuu yeyote wa serikali.” Akinukuu Kifungu nambari 22 (1) cha Katiba, Jaji Kavedza alisema kila mwananchi amepewa idhini kuwasilisha kesi haki zake zitetewe endapo amepokea vitisho vya kudhulumiwa au kukandamizwa. Hivyo basi, alisema ombi la Aladwa na madiwani Peter Imwatok Jateso (Makongeni) na Moses Ogeto Nyangaresi (Kilimani) kuagiza polisi wasiwakamate liko na mashiko kisheria na lafaa kukubaliwa. Jaji Kavedza aliagiza polisi wasiwakamate Aladwa, Imwatok na Nyangaresi hadi kesi waliyowasilisha isikilizwe Septemba 26, 2023. Akitoa agizo hilo, Jaji Kavedza alifahamishwa Aladwa alienda mafichoni alipopata fununu anasakwa na polisi kutiwa nguvuni. Jaji huyo alisema polisi walikuwa wanamsaka Aladwa na wenzake wasishikiri katika maandamano ya Julai 19-21, 2023. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  